Acabats els treballs contra incendis a l'Albera en terme de Colera - Diari de Girona\nAcabats els treballs contra incendis a l'Albera en terme de Colera\nLa Generalitat ha aclarit 138 hectàrees de terreny on s'ha recuperat el bestiar per mantenir el sotabosc\nredacció 25.06.2019 | 14:13\nBestiar pasturant a la zona on s'han fet treballs contra incendis Generalitat\nBestiar pasturant a la zona on s'han fet treballs contra incendis\nEl departament d'Agricultura, Ramaderia, Pesca i Alimentació ha acabat els treballs de prevenció d'incendis a la muntanya de colera.\nS'ha actuat en 138 hectàrees d'antigues repoblacions, s'ha recuperat una part d'antigues pastures i 150 caps de bestiar boví han contribuït a mantenir el sotabosc per a la prevenció d'incendis.\nA banda de les tasques forestals de prevenció s'ha millorat l'hàbitat de l'àguila cuabarrada i de xoriguer petit amb la creació d'espais oberts.\nLa forest està declarada d'utilitat pública, de titularitat de la Generalitat de Catalunya i majoritàriament inclosa a la Xarxa Natura 2000.\nEls treballs que s'hi han realitzat han tingut una inversió directa de 122.920 euros i han permès fer l'aclarida de repoblacions de pi, l'establiment de 9,73 ha d'àrees estratègiques de prevenció d'incendis juntament amb el repàs i millora de 13 quilòmetres de vies forestals estratègiques.\nTotes aquestes actuacions estan incloses dins el projecte europeu PRINCALB que té per objectiu la prevenció d'incendis forestals al massís de l'Albera. Aquest massís transfronterer ha tingut històricament una problemàtica important pel que fa a incendis forestals.\nBestiar contra el foc\nEl projecte d'inversió s'ha combinat amb altres actuacions de prevenció d'incendis com són l'establiment d'una franja de protecció a les vies principals, la recuperació de 16 ha de pastures i la presència de 150 caps de boví que pasturen a la forest durant el període hivernal, amb l'objectiu de facilitar el manteniment de l'estrat arbustiu i de les actuacions realitzades.\nEls incendis a Austràlia devasten gairebé el 80% d'una regió boscosa patrimoni de la humanitat.\nUna planta floreix del tronc d'un arbre arrasat pel foc a Austràlia.


L'evolució d'Umtiti convida a l'optimisme | We Love Barça\nL'evolució d'Umtiti convida a l'optimisme\nDescartat pels pròxims partits, no està previst operar-lo i podria tornar a mitjan novembre\nLuis Suárez i Sergi Roberto, a punt per tornar contra el Sevilla\n17 Octubre, 2018 - 12:06\nLa incertesa al voltant de l'evolució de la lesió de Samuel Umtiti és elevada. Sense un motiu clar de la lesió (el comunicat mèdic parlava d'unes molèsties al genoll esquerre), el futbolista està seguint un tractament conservador per intentar evitar una operació que l'allunyaria uns quatre mesos dels camps de futbol.\nI, encara que la intervenció no està del tot descartada, la progressió del futbolista convida a l'optimisme, segons que explica Edu Polo avui a Mundo Deportivo. En aquest punt, la idea és que torni a jugar a mitjan novembre, després de perdre's els partits contra Sevilla, Inter i Madrid.\nSegons Polo, el futbolista pateix una inflamació al cartílag del genoll, que frega amb la ròtula. Això li provoca molèsties i segrega líquid, que li infla els genolls. És per això que els serveis mèdics del club l'infiltren la zona (per reduir el mal) i el punxen per treure-li líquid, però sobretot Umtiti necessita descans. El tractament actual consisteix en un treball de reeducació física per evitar que hi hagi fricció i un procés de reforç muscular als quàdriceps, per evitar l'estrès dels genolls.\nEl central fa temps que arrossega aquestes molèsties i, com es veu, solucionar-les no és un procés precisament ràpid. Segons que explica Toni Juanmartí avui a l'Sport, després del partit de Leganés es va decidir a fer una pausa, ja que les dificultats per jugar anaven a pitjor. I no va ser fins que Valverde li va dir que s'oblidés de la competició i se centrés en el genoll que, segons el periodista, no va acceptar parar. Va ser l'entrenador qui li va dir que no s'obsessionés amb voler estar a punt pel partit amb el Madrid, perquè no l'usaria si no es trobava al 100%.


Els instruments al Renaixement | Eduplaneta Musical\nEls instruments al Renaixement\nPublicado el 6 febrero 2014 por musicaade\nContinuem treballant el Renaixement amb els de 3rESO i avui toca veure com eren i com sonaven els instruments del Renaixement.\nComençarem escoltant una parella de danses intepretades pel viola gambista català Jordi Savall i el seu grup Hespérion XXI. Aquesta dansa, una pavana del 1508, va ser la número 1 del hit parade de la seva època i es ballava a totes les corts europees. La pavana, de caràcter lent, solía servir d'introducció a una altra dansa més ràpida i de ritme ternari, la gallarda.\nA continuació tenim un parell d'activitats, una d'audició i un altra d'identificació d'instruments. Abans de fer-les cal que escoltem amb deteniment les audicions que trobareu en les presentacions fetes per Anabel Bovio i Paola Oliva.\nPublicado en Sin categoría\tEtiquetado 3r ESO,educaplay,historia de la música,Recursos propis,Vídeos,Wix\tenlace permanente


EL BLOC SAGARRA: de maig 2017\nP3 fa art efímer\nL'art efímer és un art que no perdura en el temps, és momentani.\nEquipats amb banyador, crema solar i pinzells, les tortugues han anat a dibuixar al pati amb aigua.\nDe seguida han entès que vol dir efímer. El sol assecava la seva obra!\nPublicat per Escola Sagarra a 23:24 Cap comentari: Enllaços a aquest missatge\nEtiquetes de comentaris: art a l'escola, art amb aigua, art efímer, MAGNET, P3\nRepresentant camins interns\nLes nenes i els nens de la classe de P4 s'estan fent moltes preguntes sobre els hipopòtams. Conversem, ens escoltem i aprenem els uns dels altres. En un dibuix gegant que tenim a l'aula, d'aquest animal, ha aparegut un "hipopotamito" a l'interior de la mama hipopòtam. Això ens ha fet connectar amb diversos temes, com per exemple d'on ha sortit (on era abans), el nostre naixement, el creixement mentre som a l'úter matern,...\nEns hem acabat centrant en el camí que segueix l'aliment per tal d'arribar a aquest bebè hipopòtam. Avui us mostrem uns exemples de la representació que alguns han fet d'aquest camí.\nPublicat per Escola Sagarra a 11:36 Cap comentari: Enllaços a aquest missatge\nEtiquetes de comentaris: creació grupal, hipopòtams, P4, projecte, representació\nP4 finalitza el monografic del dol\nAquesta setmana hem acabat el monogràfic del dol fent els nostres propis ninos del neguit. En el conte "En Bernat Amoïnat" vam descobrir una manera de "volcar" els nostres neguits i així estar més tranquils. En Bernat li explica les seves tristors a un nino que li regala la seva àvia i nosaltres decidim fer el nostre propi nino. Observeu quines creacions han fet els nens i nenes de la classe dels hipopòtams.\nPublicat per Escola Sagarra a 11:15 Cap comentari: Enllaços a aquest missatge\nEtiquetes de comentaris: dol, estimar, P4, pèrdua\nAvui l'Aran ha portat a la classe la seva tortuga de terra. Ha anat molt bé per comparar-la amb la d'aigua dolça que ja fa dies que està amb nosaltres. Els nens i nenes han pogut veure i comparar el cap, la closca, les potes... i fins i tot han vist com ha fet caca!\nPublicat per Escola Sagarra a 10:50 Cap comentari: Enllaços a aquest missatge\nEtiquetes de comentaris: ciència, comparació, observació, P3, projecte, Tortuga\n3er investiga el cicle de l'aigua\nEn observar l’obra de Hans Hake “Condensation Cube” que ens vam trobar al MACBA, vam començar a investigar les accions que s’hi manifestaven dintre.\nAviat vam veure que l’obra descobria en el seu interior el cicle de l’aigua. La calor de la sala estava fent el seu efecte.\nAquesta idea ens va suggerir algunes preguntes més sobre el cicle de l’aigua, el clima i la meteorologia.\nSi Hans Hake ho representa amb art contemporani, nosaltres hi hem afegit la representació corporal i amb instruments!!!\nL’art contemporani i la música ens ajuden a observar i comprendre fets de la natura. Aquí teniu una algunes audicions que descriuen fets meteorològics:\nVivaldi – Les quatre estacións: estiu (la calor)\nLeroy Anderson – Plim, plam, plunk (calamarça)\nBeethoven – Simfonia no.6 en Fa Major (la tempesta)\nDebussy – La mer III (diàleg entre mar i vent)\nSchubert – Serenade (calma després de la tempesta)\nPublicat per Escola Sagarra a 15:58 Cap comentari: Enllaços a aquest missatge\nEtiquetes de comentaris: art contemporani, cicle de l'aigua, Hans Hacke, MACBA, MAGNET\nEL PARK GÜELL alumnes de sisè\nPublicat per Escola Sagarra a 13:01 Cap comentari: Enllaços a aquest missatge\nEtiquetes de comentaris: ESCOLA, medi, MUHBA, PATRIMONIA'M, Sagarra, Sisè\nPRIMER FA UN TALLER DE RESTAURACIÓ DEL MURAL DE KEITH HARING\nAvui hem passat el dia al MACBA i hem aprés a restaurar obres d'art. En concret ens han explicat com van traslladar el mural de Keith Haring i n'hem fet un taller.\nPrimer el van calcar sobre cinc plàstics\nvan repassar les línies amb punxó,\nvan estergir amb esponges i pintura,\nvan treure els plàstics,\nvan resseguir les línies,\ni al final van pintar per dins,\nPublicat per Escola Sagarra a 18:15 Cap comentari: Enllaços a aquest missatge\nEtiquetes de comentaris: art contemporani, educació artística, experimentació, MACBA, MAGNET, Primer, Projectes, Sagarra, Sortides, visites\nLa Patrulla Canina visita als nens i nenes d'Infantil\nAquesta setmana els personatges de la Patrulla Canina van visitar als nens i nenes d'Educació Infantil. Quina sorpresa quan vam veure al Chase, al Marshall, al Rubble, al Rocky, al Zuma, la Skye i l'Everest entrar a la classe!!! Resulta que ens van venir a buscar perquè els ajudéssim en una gran aventura... trobar al seu amic Ryder que s'havia perdut!!! Vam fer equips i cadascú tenia una polsera d'un color. Després, acompanyats dels nois i noies de l'Institut Vall d'Hebró, vam fer un munt de jocs i activitats per aconseguir trobar al nostre conegut i estimat amic Ryder. Vegeu quin matí tan especial i divertit vam passar amb aquesta gran aventura!!\nPublicat per Escola Sagarra a 10:37 Cap comentari: Enllaços a aquest missatge\nPRIMER FA UN TALLER DE RESTAURACIÓ DEL MURA...\nLa Patrulla Canina visita als nens i nenes d'Infan...\nLA NIT DELS MALSONS A L'AUDITÒRI\nP4 s'endinsa en el món animal dels Hipopòtams\nLES TORTUGUES INICIEN UN NOU PROJECTE\nEl nou espai de Land Art\nP4 inicia el monogràfic del Dol


Meyer demana doblers de 'la boda' per donar a conèixer la Constitució\nProposa a Palma que es prohibeixin vaixells nuclears a la Mediterrània\nQuim Torres | 03 juny 2004\nEl candidat d'Esquerra Unida-Iniciativa per Catalunya a les eleccions europees, Willy Meyer, va criticar ahir a Palma el procés que s'ha seguit per aprovar la Constitució europea, que qualificà d'«oculta, secreta i clandestina», i va afirmar que només una part del pressupost de la boda reial hauria servit per donar a conèixer el text. En l'acte central de la candidatura a les Balears, el cap de llista també es va comprometre a defensar el reconeixement de la insularitat i que la Mediterrània sigui declarada «zona desnuclearitzada».\nDavant un centenar de persones, Meyer va alertar del risc que suposa un procés constituent al marge de la població i va demanar una campanya institucional per explicar-ne un contingut que no dubtà a rebutjar. El candidat advertí que l'Europa que s'està creant no és «l'Europa dels ciutadans i les regions» que defensa el seu partit, sinó la dels «mercaders».\nL'aspirant va apostar per substituir el Pacte d'Estabilitat per un Pacte per l'Ocupació de Qualitat, que subordini la política econòmica. També va tenir paraules per al candidat socialista, Josep Borrell, a qui va acusar d'emprar l'«Europa social» com un titular buit de contingut, que es podria acabar omplint de «polítiques neoliberals».\nEl «No a la guerra» també va aparèixer al míting d'EU quan Meyer recordà que l'atac a l'Iraq no hauria estat possible sense les bases americanes a Europa. Per impedir-ho en el futur va demanar el replegament de les bases i que s'impedeixi el pas per les Illes de vaixells amb propulsió nuclear. Per a Balears també reclamà capacitat de participar en la presa de decisions europees. En l'acte intervengueren a més els candidats de les Illes: Josep Ramon Balanzat, Nicolau Barceló i Fina Santiago.


Quan arriba setembre, l'olor de tardor ja és a prop...\nparlem de la tardor, dels canvis que comencem a percebre perquè l'estiu ja comença a acomiadar-se; parlem dels colors; dels bolets i de les fulles que cauen, tot fent-nos gaudir quan les trepitgem o, fins i tot, ens hi amaguem de tantes com n'hi ha quan anem al Montseny; parlem dels dies que "s'escurcen", de la màniga llarga, dels pantalons llargs i dels mitjons que ens haurem de tornar a posar; de les castanyes i les carbasses i, també, de la castanyera!; parlem de les sensacions quan l'estiu s'acaba donant pas a la tardor,...\nparlem, recordem, llegim poemes i contes que després comentem; despertem la creativitat plàstica i literària, tot inspirant-nos en l'entorn natural i els seus elements tan canviants en aquesta època de l'any; parlem, juguem, sortim, treballem i continuem aprenent, cada dia, en funció dels interessos i dels diferents estímuls que anem rebent, sobretot, dels que ens arriben de la natura i dels seus canvis tan vius, notoris i constants!\nLa fruita exquisida\nLa masovera ve a l'hort a collir una cistella de fruita. I dic a la meva companya:\n- Ja veuràs com la masovera cuitarà a collir-me a mi primer. Perquè jo sóc la poma més xamosa de l'hort.\nI en collir la fruita, en el bransoleig de les branques, totes les pomes tremolen talment com si riguessin.\nJo no vull pas que això passi inadvertit, i insisteixo:\n- Ja veureu com la masovera em collirà abans que vosaltres; perquè sóc la més bonica i la més dolça.\nI en el bransoleig de les branques en escollir la masovera la fruita, sembla que les pomes es posin a enraonar i em mirin amb certa intenció.\n- Sou mal educades - jo els dic -. Sospito que parleu de mi, i això ho feu d'enveja que em teniu. Perquè cap de vosaltres és tan bonica com jo; els meus colors són d'una finor insuperable; semblo de vori i sóc acolorida com la rosa mateixa; d'un tacte fi com ala de papallona. Podeu estar contentes d'haver crescut prop meu i fer cor a aquesta bellesa.\nLa masovera ha començat a collir pomes; ara una, després l'altra. Amb tota cura les posa al cistell. Totes les meves companyes riuen a més no poder, perquè apar que em deixi la darrera. Però després em cull, i és que guardava per a mi el lloc millor; em posa preferentment damunt de les meves companyes. I diu, tota contenta i amb la rialla als ulls:\n- Aquesta poma, ella, sola embelleix tot el cistell...\n- Ja veieu com la masovera em distingeix, i això és gràcies a la formosor meva. Vulgueu ésser sinceres, germanetes, i digueu-me que jo sóc la fruita més bella de l'hort i, a ben segur, de tota la rodalia. I encara us diré que per la meva frescor i beutat estic certa que hom m'estimarà per fer goig a la taula de la reina! Perquè no creguéssiu pas que un joiell d'or i pedreria sigui més bonic que una poma formosa acabada d'abastar del pomerar; però una poma com jo, la més bonica de totes...\nLes meves companyes, però, no s'apocaven davant les meves paraules; somreien, quietes dintre el cistell, mentre la masovera ens portava, satisfeta i envanida de poder dur aquella delícia de fruita tan escollida que, sota un cel blau i en aquell dia tan clar, lluïa dins la cistella com si llancés raigs de colors. El gest de la masovera, que caminava joiosa, estava d'acord amb les meves paraules, i jo no em cansava de dir:\n- La masovera us dirà prou, germanetes, que jo dic la veritat...\nPerò elles no paren per això de dir-se coses a cau d'orella, apinyades dintre el cistell.\nNo m'he equivocat. En veure aquest bé de Déu de fruita, algú atura la masovera. I sense fer esment de les meves companyes, una mà fina i delicada cuita a agafar-me i em porta a una boca petita, goluda d'exquisitat.\nPerò les fruites es posen a riure dintre el cistell en sentir com la masovera es desfà en excuses:\n- Vulgueu-me perdonar, senyora! Qui ho hauria dit de fruita tan exquisida!\n- I tal - diu la dama -. Mireu, té el cor tot corcat!\nContes Meravellosos per Lola Anglada\nAprenentatges acadèmics Artistes i la seva obra Català/castellà/anglès/francès Coneixement del medi natural Contes Creativitat i arts plàstiques La tardor Poesia\nSí, sí, ya se huele!! Me encantan los colores del otoño, me encanta contemplarlos. Que venga el frío ya me da más pereza!\n12 de setembre de 2012 a les 23:54\nA mi me pasa lo mismo, je,je! Soy muy amante de la naturaleza, sus cambios, colores,... pero soy muy friolera!!!! ;) Besos sinceros, guapísima!\n13 de setembre de 2012 a les 2:31\nWoou! m'encanta aquest paisaje d'en Daniel! els colors de tardor son els meus preferits! petonets.\n13 de setembre de 2012 a les 10:06\nSón colors tan càlids que arriben al cor, tot inspirant-nos la vena artística,oi? ;) Petons per a vosaltres també i bona tornada de vacances!!!!\n13 de setembre de 2012 a les 12:04\n25 de març de 2013 a les 12:57\n27 de març de 2013 a les 23:15


Miratges de l’estany, d’Esteve Palet Mir, a Catalunya Música | Escola Municipal de Música de Banyoles\nMiratges de l’estany, d’Esteve Palet Mir, a Catalunya Música\n21/12/2016 / EMMB\nEl passat mes d’octubre, en el marc de la Festa de Sant Martirià, la JOB Batenvic de l’EMMB va participar a la Festa de la Música per a Cobla interpretant Miratges de l’estany, suite amb sis moviments per a narrador, cobla, orquestra de corda i timbales, d’Esteve Palet Mir, compositor i professor de l’EMMB.\nL’estrena d’aquesta peça va ser un gran èxit. Per aquells que no hi vau poder assistir o us vindria de gust sentir-ho de nous, us informem que l’emissora Catalunya Música retransmetrà aquest concert el dissabte 7 de gener entre les 13 i les 15h.\nSerà una bona ocasió per gaudir-ho de nou i per recomanar d’escoltar-ho a qui no hi van poder assistir.\n← Aquest curs… gravarem un CD!


anna_sadurni – #Helpeditors\nSomnies treballar en una editorial? La Setmana del llibre en català\nSomnies treballar en una editorial? Necessites tenir contactes i una base de dades per enviar currículums? Doncs has d'anar a la Setmana del Llibre en Català. Aquest any es percep...\nNo mirem ni observem de la mateixa manera. Què veieu a primer cop d'ull a la 2 àngels o dimonis? Perquè tots som diferents ni el nostre cervell és igual....\nStreet art: Haring\nM'agrada molt Haring i tot el que em suggereix: modernitat, llenguatge visual i propi, originalitat, pop art, lluita, equitat, junts, aturar la sida, carrer, sexe, música, llibertat, homosexualitat... Passejo pel...


Can Navarra: de maig 2016\nCom cada any l’arribada de la primavera ens brinda l’oportunitat de jugar amb motius florals. Una de les meves flors predilectes per combinar amb la cervesa és la flor de la borratja. Tradicionalment aquesta flor s’ha usat per fer l'aigua de borratja, una beguda molt refrescant de sabor lleugerament amarg, amb un llarg curriculum de propietats curatives. Tradicionalment s'usava per enfortir el sistema circulatori i també per la menstruació de les dones.\nPer a la versió cervesera de l’aigua de borratxa, he triat un dels estils més caracteristics del repertori belga, la golden ale, una cervesa rossa de la família de les cerveses fortes belgues. És tracta d’una cervesa subtilment especiada de gust i amb aromes intensos, ambdues coses procedents del llevat belga, que es converteix en un excel·lent suport per a transportar la sedositat i l'amargor floral de la borratja. És una cervesa complexa en el glop i persistent en la boca que beguda freda treu la sed i passa bé, però que darrera la seva bonhomia, enganya al paladar sobre el seu contingut alcohòlic. Excel·lent com a aperitiu o copa de nit a la fresca.\nEstil: Belgian Golden ale\nPoder caloric: 160 Kcal/ampolla de 33 cl.\nConsumir preferentment abans de: desembre 2016\nProductor: Enric, Lot: 6/4/2016\nVota la borratja\nPublicat per Can Navarra a 13:31 Cap comentari:\nPer a la fermentació s’ha importat llevat de champagne originari d’aquesta regió francesa. Aquest llevat treballa de forma lenta i continua durant sis mesos, fins a finalitzar la fermentació. Una segona fermentació en l’ampolla que li aporti una escuma fina. És una cervesa curiosa i elegant per servir en copa de capa i brindar durant la revetlla de St. Joan com a bon substitut del cava.\nPresentació: ampolla de cava amb tap daurat\nProductor: Enric, Lot: 26/10/2015\nPublicat per Can Navarra a 9:19 Cap comentari:\nSi, aquest mes de maig hem penjat el cartell de complet. En tres dies hem esgotat els tres lots de cervesa que el Club tenia per oferir. I, tot i que ja vam elaborar lots més grans preveient-ho, hem fet curt.\nCasar l'oferta amb una demanda que va canviant cada mes de l'any és difícil, però als socis productors ens sap molt greu quan hi ha socis que queden sense cervesa.\nAquest correu doncs és per a disculpar-nos i també per a anunciar-vos que, fins que a l'assemblea de juliol no trobem una solució a aquest problema, cautelarment hem decidit tancar l'entrada de nous socis. De cara al mes vinent ja estem embotellant lots més grans per evitar que el mes que ve ens torni a passar.\nAgraïm la vostra comprensió i us convidem a fer-nos arribar idees si se us ocorren per ajustar la producció a la demanda.\nLes persones interessades a fer-se socies poden enviar un mail per quedar en llista d'espera. Quan tornem a obrir inscricions us contactarem per que la formalitzeu.\nPublicat per Can Navarra a 7:45 Cap comentari:\nPublicat per Can Navarra a 8:06 Cap comentari:\nConservació: Les cerveses del Club són cerveses artesanes el·laborades amb maltes, llúpols i llevats frescos. A diferència de les cerveses comercials, no estan pasteuritzades. Per tant contenen llevats vius que cal conservar amb cura. No es pot deixar ni al sol, ni a temperatures superiors als 20 graus.\nDegustació: El sabor i l’escuma poden variar en el temps com ho fa el vi. També pot produir sediments al fons. Per evitar-los convé deixar-la reposar en posició vertical i servir-la en copa o vas sense abocar-la del tot. Per obtenir totes les seves propietats serviu-la a la temperatura indicada. La data de consum no indica caducitat si no que és la data a partir de la qual es poden notar diferències en el sabor i/o aroma.\nReciclatge: La caixa de cartró és reutilizable, no la malmeteu. L’ampolla es retornable i per això té un valor econòmic de 50 cts. (ampolla 33cl) i 1€ (ampolla de cava 75cl) Per una millor higienització les ampolles s’han de tornar netes i esbandides. No s’abonaràn ampolles brutes o amb restes seques de cervesa. Consulteu el procediment de neteja.\nPublicat per Can Navarra a 7:57 Cap comentari:


Ruta literària per descobrir les històries de Ripollet d'una manera diferent -Cultura- 02/06/2021\nLa Biblioteca Municipal i la Regidoria d'Educació impulsen, dins del Pla Educatiu d'Entorn, unes rutes literàries al voltant del llibre "El Petit Ripollet" per a impulsar la descoberta de la ciutat a través de la lectura. Aquesta activitat també forma part del programa Festiu! 2021.\nAgafant com a fil conductor el llibre "El Petit Ripollet" dels autors locals David Fontanals i Javigaar, les rutes literàries que es realitzaran els dissabtes 5, 12 i 19 de juny, permetran descobrir espais de Ripollet i les històries que amaguen d'una manera diferent i amena.\nL'activitat, dirigida a un públic familiar, es realitzarà en grups reduïts, amb les mesures de seguretat i d'higiene pertinents. El guia serà el mateix autor dels textos, David Fontanals, qui podrà també explicar les anècdotes de la creació del llibre, que ja porta dues edicions.\nEl punt de sortida serà la Biblioteca Municipal, a les 10.30 h. Les places són limitades i cal fer reserva prèvia presencialment a la Biblioteca, al correu electrònic biblioteca@ripollet.cat o al telèfon 93 586 42 30.\n- La tercera edició de la Ikigai Japan Week es consolida com a espai cultural i d'oci per a joves [Notícies]\n- Ja és aquí el Festiu! 2021 [Notícies]\n- El Dia Internacional dels Museus convida als equipaments a repensar i imaginar el seu futur [Notícies]\n- Un col·lectiu ciutadà impulsa un espai d'art a Ripollet seguint el llegat de Wenceslau Soler [Notícies]\n- La Biblioteca de Ripollet participa en la campanya 'Canvia el xip. Recicla'ls' [Notícies]\n- La Dansa pren protagonisme a l'abril [Notícies]\n- Sant Jordi torna a florir als carrers de Ripollet [Notícies]\n- La Ruta Gastronòmica "Celebrem Sant Jordi" arrenca amb una vintena de locals [Notícies]\n- Les entitats de Ripollet ja poden presentar les seves propostes per la Festa Major 2021 [Notícies]\n- La ripolletenca Asociación Camino Ancestral de Santiago anuncia el seu congrés [Notícies]\nExposició: "Andreu Solà. La mirada d'un ripolletenc a la Catalunya Modernista"\nDes del 24/11/2020 fins el 31/12/2030\nMostra permanent. Amb aquesta mostra es posen a l'abast de t ... [+]\nExposició: 'El pa de la diversitat'


Com utilitzar endolls de Sri Lanka a Grècia\nConnectors, preses de corrent, adaptadors i altra informació necessària per viatjar des de Sri Lanka a Grècia en aquesta pàgina. Si voleu un informe per a altres països, torneu a iniciar l’ assistent per trobar a adaptadors elèctrics per al vostre viatge aquí .\nTipus de taps: D, M, G. C, D, E, F.\nLa tensió no és exacta, però la diferència sol ser tolerable pels dispositius elèctrics. És molt segur connectar el vostre aparell elèctric de Sri Lanka a Grècia sense un adaptador de tensió. Si teniu algun problema amb un dispositiu especial, és a dir, un dispositiu mèdic, probablement voldreu demanar més ajuda professional.


Linquan Inn Dunhuang Xina - Ofertes d'hotels amb els MILLORS DESCOMPTES EN LÍNIA\nNo.7,Group 2,Yueyaquan Village, Dunhuang, Dunhuang, Xina, 736200 - Veure al mapa\nMés informació sobre Linquan Inn\nPer als viatgers què vulguin captar les imatges i els sons de Dunhuang, Linquan Inn és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, Linquan Inn és compromet a que la seva estada sigui el més còmoda possible. Per a la comoditat i comfort dels seus clients, l'hotel ofereix magatzem d'equipatge, visites turístiques.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Amb una localització ideal i amb comoditats imbatibles, Linquan Inn no troba competidors en cap categoria.


El 7 de novembre de 1936, el govern de la Segona República va decidir traslladar-se, en plena Guerra Civil, des d'un Madrid assetjat per les tropes franquistes a València, que es va convertir en capital durant aproximadament un any. Ara, huit dècades després, una exposició al centre cultural de La Nau de la Universitat de València (UV) reconstruïx aquell moment en el qual la ciutat del Túria va ser "protagonista" nacional i internacional amb una exposició de més de 450 objectes que pretén, abans que res, recuperar esta part de la història per al públic més jove.\nUna exposició de 450 peces reconstruïx per als joves la "mutant" València com a capital de la República EUROPAPRESS\nLa mostra -que porta el títol 'Tot està per fer' i es podrà visitar a la Sala Acadèmia de La Nau fins al pròxim 19 de febrer- ha sigut presentada este dilluns en roda de premsa pel vicerector de Cultura i Igualtat de la UV, Antoni Ariño; i els tres comissaris del projecte, els professors Mireia Ferrer, Javier Navarro i Toni Morant.\nTots ells han incidit que esta exhibició suposa una nova mirada cap al període de la Segona República, ja que no se centra en aspectes més tractats com la política o la cultura, sinó que elegix com a protagonistes la ciutat de València i les persones que van viure en aquell moment assumint "el repte" que, sobretot els més joves, que ja no tenen un vincle directe amb aquella època, es puguen "posar en la seua pell".\nDurant un any, els responsables de la iniciativa han realitzat una tasca de recopilació en investigació per a reunir més de 450 objectes que desmunten l'"estereotip del Llevant feliç que reflectia la premsa madrilenya" per a dibuixar un mosaic amb totes les peces del puzle que ha estat una ciutat en guerra a la rereguarda, ha explicat Javier Navarro.\nEl resultat és un itinerari expositiu estructurat en huit seccions que donen comptes dels canvis d'aquella ciutat "mutant": protagonisme polític; les dones i la guerra; la vida quotidiana; la salut i la sanitat; l'art i la cultura visual; l'activitat cultural, l'educació i la Universitat. Els fons procedixen de la pròpia Universitat de València i institucions valencianes, però també d'entitats com la Filmoteca Nacional i col·leccions particulars.\nEntre els materials seleccionats hi ha peces artístiques -s'exposen cartells de Renau i fotografies de 'Fineses'-, alternades i al mateix nivell d'importància, amb peces històriques, com la que acredita el Levante UD com a campió de la Copa de l'Espanya Lliure en 1937, i documents quotidians, com cartilles de racionament, diaris, dibuixos infantils de bombardejos i imatges que il·lustren que València va ser una ciutat d'acollida de refugiats de tot el país.\n"D'esta manera, l'exposició pretén establir-se com nexe entre aquelles generacions que encara manté un fill directe amb la Guerra Civil, la dels néts dels seus protagonistes, amb els joves per als que el conflicte sol és un episodi llegit en algun manual de text", assevera Mireia Ferrer.\nDEL CARRER ANTIFEIXISTA\nTambé s'ha recreat un pla de grans dimensions de la València en guerra en el qual s'han rescatat i localitzat 85 carrers de les 150 que han estat rebatejades seguint l'imaginari antifeixista i revolucionari. Exemples són la Gran Via Buenaventura Durruti, corresponent a l'actual Gran Via Marqués del Turia; el carrer Isabel la Catòlica, que va passar a ser de Margarita Nelken o l'avinguda Blasco Ibáñez, anomenada llavors de la Unió Soviética. També hi ha hagut vies dedicades a realitats tan diverses com Mèxic, Stalin o als drets dels nens.\nEl context històric va embolicar també les tradicions i la mostra dóna compte de quatre falles antifeixistes que van vindre a cobrir el forat deixat per al supressió de la festa a l'any 37. L'arribada del patrimoni artístic espanyol al Col·legi del Patriarca i les Torres de Serrà; el Segon Congrés Internacional d'Escriptors per a la Defensa de la Cultura, que va atreure fins a València intel·lectuals de la talla d'André Malraux, Octavio Paz o Pablo Neruda; o les conseqüències dramàtiques del conflicte bèl·lic, com l'afusellament del rector Peset són també alguns dels episodis que s'aborden.\nEl professor Toni Morant ha rebutjat una actitud idòlatra cap a la República, ja que "l'obligació dels historiadors és precisament aportar visions crítiques". Ací ha definit la Segona República espanyola com "una democràcia tot l'imperfecta que es vullga".\nPer la seua banda, el vicerector Antonio Ariño ha considerat, referint-se a les pròximes eleccions als Estats Units, que hui més que mai cal tindre memòria, sobretot quan hi ha gent "disposada a votar" persones, la característica la característa de les quals és "la mentida o la persecució de molts col·lectius".\nL'exposició forma part dels actes commemoratius del 80 aniversari de la capitalitat de València, que inclouen un ampli programa d'actes culturals. Este dilluns s'ha programat un concert a càrrec de al soprano Marta Estal Vera i el pianista Javier Caballero Ros en el qual es recupera música de compositors valencians.


Lima-Galán i Salazar-Sánchez, 'mestres' de l'Estrella Damm Master Final\nPublicat 22/12/2019 16:25CET\nEl duo hisp-brasiler format per Pablo Lima i Alejandro Galán s'ha proclamat campió de l'Estrella Damm Master Final del World Padel Tour, el torneig que reuneix les vuit millors parelles del món al Palau Sant Jordi de Barcelona, després de guanyar en la final als argentins Fernando Belasteguín i Agustín Tapia (7-6(2), 6-3), mentre que Alejandra Salazar i Ariana Sánchez han guanyat també en la final davant de Marta Marrero i Marta Ortega (7-5, 3-6, 7-6(4)).\nA la pista central del recinte barceloní, la igualtat ha marcat el duel en la final masculina, on cap de les parelles ha aconseguit materialitzar les vuit pilotes de 'break' de les quals ha disposat cadascuna en el primer set. Així, tot s'ha hagut de decidir en el 'tie-break', en qu el duo hisp-brasiler ha aconseguit imposar-se.\nJa en la segona mniga, l'actual parella número dos del rnquing mundial --lloc que van aconseguir després guanyar a semifinals als argentins Maxi Sánchez i 'Sanyo' Gutiérrez-- ha millorat prestacions per sentenciar el partit i només han tingut tres errors no forats.\nEn la final femenina, resolta en el 'tie-break' de la tercera mniga, Alejandra Salazar i Ariana Sánchez s'han proclamat 'mestres' davant de Marta Marrero i Marta Ortega en un partit frentic que ha durat tres hores.\nLa madrilenya i la catalana han hagut de trencar el servei tres cops per emportar-se un igualat primer parcial, en el qual han arribat a gaudir d'un avantatge de 3-0. No obstant aix, la victria de les 'Martes' en el segon set ha propiciat la disputa del tercer. Salazar i Sánchez, que tenien pilota de partit en l'onz joc, s'han hagut d'esperar a guanyar un altre 'tie-break' per alar el títol.


L'ha apunyalat per l'esquena, segons les primeres fonts\ndimarts, 29 d’octubre 2019 - 10:40h\nUn xic ha apunyalat a un altre en l'esquena | Youtube\nUn xic de 17 anys ha patit ferides després de ser apunyalat per l'esquena per un altre xic, de la mateixa edat i que ja ha sigut detingut, en un Institut d'Educació Secundària de la localitat de Torrevieja, en la comarca del Baix Segura (Alacant), segons han informat fonts de la investigació.\nEl succés ha tingut lloc cap a les 08.55 hores en l'IES Número 5 del municipi i en circumstàncies que ara s'estan investigant per part de la Guàrdia Civil, que s'ha fet càrrec de l'agressor després de ser arrestat per agents de la Policia Local, poc després de l'incident.\nSegons pareix, l'agressió ha vingut motivada per una discussió entre els dos i que hauria començat en classe. Fins a l'Institut s'ha desplaçat també una unitat del Servici d'Atenció Mèdica Urgent (SAMU) que ha atés al menor ferit, que està fora de perill, ja que només ha patit ferides superficials.\n"Un mort i dos ferits en un accident en Dénia" "Un tramvia de Metrovalencia atropella a un ciclista en València"


- Conèixer el model d'administració electrònica que s'està implementant a la Diputació de Barcelona.- Emprar els criteris, instruccions i models corporatius en el marc de la implantació de l'administració electrònica a la Diputació de Barcelona.- Conèixer les aplicacions corporatives i les diferents eines tecnològiques pròpies de la tramitació electrònica corporativa que formen part del model.\nCom millorar la qualitat i gestió dels serveis públics: eines bàsiques de Lean Management i models de gestió\n- Conèixer els conceptes fonamentals de la qualitat i la millora contínua: aplicar algunes eines bàsiques que s'utilitzen a l'administració pública. - Conèixer i utilitzar algunes de les principals eines lean relacionades amb la gestió àgil com són les 5 s, la metodologia Kanban, VSM (Value Stream Maping), etc.- Conèixer el model i els beneficis d’implantar un model de gestió ISO 9001 o EFQM.\nIntroducció al bon govern i a l'ètica pública\n- Donar a conèixer els valors i principis bàsics que regulen l’ètica pública i el bon govern. - Implicar als empleats de la corporació en l’impuls dels valors ètics en la seva conducta i els principis de bon govern en tots els àmbits d’actuació de la Diputació.- Donar a conèixer els elements bàsics del Codi de bon govern i qualitat institucional de la Diputació de Barcelona (CBGQI) de la Diputació a tot el personal de la corporació.- Donar a conèixer el Codi de conducta dels càrrecs electes i del personal directiu professional i les seves implicacions.\n- Conèixer els principis fonamentals de la creativitat: comprendre la diferència entre innovació i creativitat. - Conèixer i utilitzar algunes de les principals eines de creativitat aplicades en la millora i innovació dels serveis públics.- Facilitar metodologia i eines per incrementar la capacitat d’innovació i la creativitat, en disposar d’un mètode per a la traducció de les idees creatives en innovacions que millorin els serveis i la gestió de l’Administració pública.\nAcció formativa (11)\nVideoformació amb aula virtual (2)\n(-) Gabinet d'Innovació Digital (4)\n(-) Gabinet d'Innovació Digital


Soc mossèn catòlic, rector de la Basílica de la Mercè de Barcelona\ni faig de filòsof, i a estones, de poeta.\nCom deia sant Agustí, "hi ha alguns que tant ponderen i defensen la llibertat que gosen negar i fer cas omís de la gràcia de Déu, mentre altres cal quan defensen la gràcia de Déu, neguen la llibertat" (ML 44,881). Tota l'espiritualitat cristiana depèn de com s'entengui el binomi: gràcia i llibertat, acció de Déu i col·laboració de l'home. La llibertat és la potestat de l'home sobre els seus propis actes. Certament que el grau de llibertat està en proporció amb el grau de coneixement i de consentiment de la nostra voluntat i que la ignorància, la passió, la por, o la violència poden disminuir o anul·lar la llibertat personal i, per tant, la responsabilitat. Però el que ara més ens convé és analitzar les diferents posicions que sobre la relació entre gràcia i llibertat s'han donat en la història de l'espiritualitat cristiana.\nQuan sant Tomàs intenta harmonitzar gràcia i llibertat adverteix que Déu no només crea les criatures, sinó que també els concedeix la seva "manera de ser", de tal forma que crea les criatures irracionals i les destina a la seva fi a través de l'instint, mentre que dóna l'ésser a la criatura racional i la destina a la seva fi concedint-li un "manera de ser" que rau en la llibertat. Com pot ser compatible l'acció de Déu i la nostra llibertat és un gran misteri, però es pot entendre millor si observem que l'acció divina sobre el nostre ser "actua des de dins" d'ell, no des de l'exterior. Déu no només crea la llibertat, sinó que fa que sigui lliure amb la mesura en què ens concedeix desitjar i obrar alhora. De manera analògica és el que passa quan dues persones s'estimen. Totes dues es condicionen mútuament la seva llibertat, però cap de les dues percep coacció o pressió externa perquè el mateix acte amb què s'estimen actua des de l'interior de la persona estimada.\nAquesta harmonia entre l'acció divina per la gràcia i la nostra llibertat s'ha vist sovint amenaçada per diferents tendències que habitualment han consistit a afirmar una part del binomi dit, oblidant l'altra. El pelagianisme i el voluntarisme afirmen que som lliures i no necessitem la gràcia, mentre que el luteranisme i el quietisme afirmen que no som lliures, però necessitem la gràcia i finalment el modernisme manté que ni som lliures ni ens cal la gràcia. Davant de totes aquestes desviacions la veritable espiritualitat cristiana manté les dues afirmacions de manera harmònica: som lliures i necessitem gràcia.\n1. El moralisme voluntarista\nPelagi (354-427) va ser un monjo d'origen britànic, rigorós i asceta que va predicar un moralisme molt optimista sobre les possibilitats ètiques de l'home: "Quan he d'exhortar a la reforma de costums i a la santedat de vida, començo per demostrar la força i el valor de la naturalesa humana, precisant la capacitat d'aquesta, per incitar així l'ànim de l'oient a realitzar tota classe de virtut. Doncs no podem iniciar el camí de la virtut si no tenim l'esperança de poder practicar-"(ML 30,16). Aviat l'Església va rebutjar el pelagianisme amb gran força. Pel que fa a les seves doctrines van ser millor conegudes gràcies a la col·laboració entre d'altres del mateix sant Jeroni i sant Agustí. Sant Agustí resumeix així la doctrina pelagiana: "Opinen que l'home pot complir tots els manaments de Déu, sense la seva gràcia. Diu (Pelagi) que als homes se'ls dóna la gràcia perquè amb el seu lliure albir puguin complir més fàcilment com més Déu els ha manat. I quan diu «més fàcilment» vol significar que els homes, sense la gràcia, poden complir els manaments divins, encara que els sigui més difícil.\nLa gràcia de Déu, sense la qual no podem fer cap bé, és el lliure albir que la nostra naturalesa va rebre sense cap mèrit precedent. Déu, a més, ens ajuda donant-nos la seva llei i el seu ensenyament, perquè sapiguem què hem de fer i esperar. Però no necessitem el do del seu Esperit per realitzar el que sabem que hem de fer. Així mateix, els pelagians desvirtuen les oracions de l'Església (Per què demanar a Déu el que la voluntat de l'home pot aconseguir per si mateixa?). I pretenen que els nens neixen sense el vincle del pecat original "(ML 42,47-48). La veritat és que el pelagianisme ha estat d'una manera o una altra molt present en l'espiritualitat cristiana. En aquest sentit els pelagians actuals són fidels a les tesis fonamentals del pelagianisme més clàssic. Es pot dir, en general, que hi ha pelagianisme quan es constreny la conducta ètica dels cristians sense més al·lusions a la necessitat de la gràcia de Crist, com si ells per si sols poguessin ser bons i honestos, per tal que s'entestin a això.\nEl pelagianisme té una clara tendència cap al moralisme i l'oblit dels temes més dogmàtics, com la inhabitació trinitària, la presència divina vivificant en la nostra ànima o el misteri litúrgic com a font de la gràcia, i pensa que la conducta individual és el motor de la vida cristiana i no és fruit de la unió amb Crist a través de la fe i la gràcia santificant. Hi ha pelagianisme quan no s'afirma el pecat original o es menysprea la pregària de petició, quan falta l'alegria cristiana o s'adulen les forces humanes que es fonamenten en la joventut o en les capacitats naturals i s'oblida que tot home està necessitat de salvació. El pelagià actual espera la salvació de les seves pròpies forces i per tant es limita a proposar els valors morals que Crist va predicar, encara que oblida amb facilitat que Crist mateix és la veritat i que només per la fe en ell aconseguim "la justícia que ve de Déu" (Fl 3,9).\nActualment el naturalisme pelagian o semipelagian és una gran temptació almenys en l'ambient dels països rics descristianitzats. Segons el cardenal de Lubac, "mai com avui, a partir dels temps de sant Agustí, que van ser també els de Pelagi, la idea de la gràcia va ser més ignorada". El procés de descristianització dels últims segles, s'ha anat produint per la reducció de l'Evangeli a una ètica voluntarista de marcat estil pelagianiste. Els neopelagians consideren estèril la unió amb Crist o l'atenció a la iniciativa de la gràcia, i propugnen un cristianisme centrat en la força que l'home té per canviar-se a si mateix. No hauríem d'oblidar mai que l'Evangeli no va ser escrit com un codi de doctrina moral sinó com una presentació de Crist destinada a suscitar la fe en Ell: "aquestes coses van ser escrits perquè cregueu que Jesús és el Messies, el Fill de Déu, i amb aquesta fe tingueu vida gràcies a ell "(Jn 20,31).\nLa bona notícia oferta al món com una ètica natural seria una versió renovada del fariseisme jueu, al qual es referia sant Pau en dir: "el codi [moral] dóna mort, mentre l'Esperit dóna vida" (2Co 3,6). El voluntarisme en sentit doctrinal va ser condemnat com semipelagianisme en el II Concili d'Orange, tot i que aquí el descriurem més aviat com una desviació espiritual, que està més o menys present en totes les èpoques. En aquest sentit ens referim preferentment a una actitud pràctica segons la qual la iniciativa de la vida espiritual es centra en l'home relegant la gràcia a una ajuda, necessària certament, però únicament un ajut. Els cristians que es veuen afectats per aquesta actitud solen ser doctrinalment ortodoxos i busquen sincerament la perfecció i estimen la gràcia però, en la espiritualitat pràctica, viuen com si aquesta no existís. És possible que la mandra fa mal especialment al cristià principiant, però li fa molt més mal la supèrbia oculta i inconscient quan pretén portar la iniciativa i sostreure al poder de la gràcia.\nEl voluntarista parteix de si mateix, del seu caràcter personal i es va proposant obres bones que pensa viure "amb l'ajuda de Déu", i no s'adona que està donant per suposat que, ja que les obres que es proposa són bones, Déu li donarà la gràcia que mereix. I així va tirant endavant, com pot, la seva vida espiritual sense veritablement discernir la voluntat divina i sotmetre-s'hi. Com veiem, en aquesta tendència va implícita la manera de pensar semipelagiana segons la qual el que realment fa eficaç la gràcia és, en definitiva, el nostre esforç. Segons el semipelagianisme Déu estima per igual a tots els homes, de manera que és aquest, amb la seva generositat i entrega, qui fa eficaç la gràcia de Crist. D'aquesta manera gràcia i llibertat no es conceben a la manera catòlica, és a dir, com dues causes subordinades en què la gràcia divina és la causa primera que fonamenta la llibertat humana, sinó com dues causes coordinades, com si es tractés de dues forces diferents que s'uneixen per aconseguir un únic efecte. D'aquesta manera de pensar es desprèn que el voluntarista sobrevalori els mètodes espirituals i doni suport a la santificació en una sèrie de mitjans, grups o camins peculiars.\nPensa que fent això o el de més enllà, anant a aquest grup o l'altre, arribarà més fàcilment a la santedat. D'una banda es produeix un efecte molt insà, que és la subordinació de la persona a les obres concretes, i com més concretes, millor. Si les obres es compleixen, s'insinua en ell una certa vanitat ("sóc un tipus formidable"); i si no es compleixen, s'insinuen uns judicis temeraris mancats de caritat ("aquella persona és molt fluixa," no val perquè li va faltar generositat"). D'altra banda en el voluntarista abunda la pressa crònica i l'obra mal feta, ja que la tendència a quantificar la vida espiritual, el normativisme i el legalisme detallista, encara que sembli contradictori, el porten a la mediocritat, ja que les lleis i normes assenyalen sempre un compliment mínim que ells prenen com a màxims. Posant una metàfora, el cristià ben format s'acosta a Déu i rega, abona i poda una planta perquè sigui Déu qui produeixi el creixement, mentre que el voluntarista, que va de l'exterior a l'interior, tira de la planta per fer-la créixer, amb el perill d'arrencar-la de terra. Hi ha altres conseqüències imprudents del voluntarisme, per exemple, que el més costós és el més santificant, oblidant que precisament l'amor que es posa en una acció aconsegueix que aquesta sigui precisament menys costosa i més meritòria.\nLa tendència del "agere contra" consisteix precisament a anar sistemàticament en contra del que sent ("el parlador, que calli; el callat, que parli, el que vol quedar-se, que surti"), i això sense cap tipus de discerniment ni discreció espiritual. Per tot això el voluntarisme no és sa, no capta la vida cristiana com un bonic do sinó com un constant esforç que el cansa. Se centra en si mateix de manera que si les coses van "bé" li produeix vanitat, i si van "malament", li donen cansament i frustració. Tots hem conegut persones rectes que es van apartar del goig i la pau de la vida autènticament moguda per la gràcia causa d'un "empatx" de coses bones. El voluntarisme crea un clima d'ansietat, d'escrúpols i tendència a l'angoixa neuròtica. Per a algunes persones fràgils o insegures l'esquema voluntarista sol resultar-inicialment vàlid ("si vols, pots", "és qüestió de generositat") fins que les destrossa per dins. D'altra banda, el voluntarista insisteix en el que Déu "demana" o "exigeix", oblidant que el que Déu sol fer és donar, concedir, mostrar, regalar, donar i perdonar.


• Classificacions Campionat >\nC.Cat. Resistèmcia Offroad. Masquefa\nAquest cap de setmana s'ha disputat la segona prova puntuable pel Campionat de Catalunya de Resistència Offroad a la població barcelonina de Masquefa. Finalment la prova s'ha pogut disputar, després de la suspensió la setmana passada deguda a les pluges caigudes.\nEls joves pilots Guerrero/Abella/Goixart -Escuderia Lleida/Seat Ibiza 2.0- es van endur la victòria absoluta totalitzant 143 voltes, el segon lloc va ser per a Alonso/Alonso -Escuderia PRC/Seat Panda- amb 137 voltes i la tercera posició va ser per a Gimena/Gimena -Esc. PRC/VW Golf- amb 135 voltes. Aquests mateixos equips van conformar el podi de la Classe 2.\nPel que fa a la Classe 1 Boltà/Martínez -Escuderia Lleida/Peugeot 205- van assolir la primera posició amb un total de 135 voltes, la segona posició va ser per a Ferrer/Alhancin -Esc.PRC/Opel Corsa amb 139 voltes, i la tercera va ser per a González/González -ESC PRC/Opel Corsa- amb 108 voltes.\nEn quant a la classificació de la General del Campionat, la primera posició és per a Guerrero/Abella/Goixart -60p-, segons són Lucas/Sacristan -56p-, i tercers Ferrer/Alhancin -52p-. Pel que fa a la Classe 1, els primers són Ferrer/Alhancin -52p, segon és Boltà -42p-, i tercers Gel/Vilanova -40p-. I en la Classe 2, primers són Guerrero/Abella/Goixart -60p-, segons són Lucas/Sacristan -56p-, i tercers Alonso/Alonso -52p.-.\nLa pròxima prova d'aquest Campionat es realitzarà el dia 3 de maig a Mollerussa.


La Baells acumula aigua per sobre de les seves possibilitats. – Berguedà Online\n01/10/2018 01/10/2018 Redaccio\t0 Comments\nEl pantà de La Baells, més ple que el bar del congrés dels diputats abans del debat de política general.\nEl pantà de la Baells es troba al 91,4% de la seva capacitat. Un registre bastant superior al d’ara fa un any i que fa que l’embassament estigui pràcticament ple. El director de l’Agència Catalana de l’Aigua (ACA), Jordi Agustí, ha denunciat aquest matí públicament que “alguns pantans de les conques internes, estan acumulant aigua per sobre de les seves possibilitats. I això amics meus, tots sabem que significa: Aigua per avui i set per a demà. És que no hem après res de la crisi del totxo?”\nSegons Agustí, pantans com el de la Baells o el de Susqueda que està a un 95%, estan acumulant aigua en excés, en detriment d’altres pantans com el de Riudecanyes, que segons ha explicat “estan quedant ressecs. Riudecanyes està només al 21%. Des de l’Agencia Catalana de l’Aigua exigim als pantans que estan per sobre del 90% de la seva capacitat que deixin ja d’acumular aigua d’una punyetera vegada. Si quan eren petitons els haguessin ensenyat a tota aquesta colla de pantanots abusananos, que la pluja s’ha de compartir, ara no ens trobaríem amb aquest problema.”\nL’Alcalde de Cercs, Jesús Calderer, ha explicat a Berguedà Online que “aquest tio està com un llum d’oli. Ja em diràs tu quina culpa té el pobre pantà de La Baells que aquí no pari de ploure. La culpa de tot la té el maleït ‘núvol Berga’ que afecta a tota la zona central del Berguedà. Per part nostra se’l poden emportar i que se’l fotin Riudecanyes endins o allà on els càpiga. Em sembla que parlo en nom de tota la comarca quan dic que aquest estiu n’hem quedat ben farts d’aigua.”\nJosep Lara, que ben aviat serà el president del Consell Comarcal del Berguedà, en assabentar-se de les declaracions d’uns i altres, ha comunicat que “el Núvol Berga no es toca, que jo ja se com van aquestes coses. Ara molt queixar-se que ens ha fotut l’estiu enlaire i que aquí sempre plou. Però a la que hi comencés a haver una mica de sequera, la culpa seria nostra per haver venut el núvol. Ja sabeu que diuen: Més val pantà ple a rebentar, que sequera del cagar!”\nEl forat de la rotonda de la Patum és una porta a l’infern\n← Un dels promotors d’Horrorland, visiblement desmillorat\nBerga declara la llei marcial davant la imminent invasió zombi →


El Consell Comarcal del Montsià ha contractat 28 persones aturades per treballar a 11 Ajuntaments de la comarca amb contractes de 6 i 12 mesos. | Consell Comarcal del Montsià\nEl Consell Comarcal del Montsià ha contractat 28 persones aturades per treballar a 11 Ajuntaments de la comarca amb contractes de 6 i 12 mesos.\nEl Consell Comarcal del Montsià ha contractat 28 persones per un període d’entre 6 i 12 mesos a jornada completa per dur a terme diferents tasques de caràcter públic i d’interès social als diferents ajuntaments de la comarca, a través del programa Treball i Formació, impulsat pel Servei d’Ocupació de Catalunya i cofinançat pel Ministerio de Empleo i Seguridad Social i el Fons Social Europeu, mitjançant la Conferència Sectorial d’Ocupació. Es tracta de persones en situació d’atur i que han exhaurit la prestació per desocupació i/o el subsidi.\nEn data 15 de setembre de 2017, el Consell Comarcal del Montsià incoà l’expedient per sol·licitar al Servei d’Ocupació de Catalunya, i abans del 5 d’octubre de 2017 es concedeix aquesta subvenció, per import de 406.247,20€.\nAquestes 28 contractacions duran a terme un projecte comú de manteniment dels equipaments culturals, esportius, socials i d’oci de la comarca del Montsià.\nLa Presidenta del Consell Comarcal del Montsià, Carme Navarro, ha destacat la importància d’aquesta convocatòria que és va repetint i ampliant cada any i que com a nota molt positiva que s’hagi creat la línea de dones.\nAmposta, 2 de febrer de 2018.


Com tramitar ?\na partir del 4 de desembre de 2009\nLa Targeta acreditativa de la discapacitat és una iniciativa de la Generalitat de Catalunya que neix en el marc de la Llei de Serveis Socials i la Declaració de les Nacions Unides pels Drets de les persones amb discapacitat. Aquesta targeta permet a les persones amb discapacitat legalment reconeguda i amb residència habitual a Catalunya, acreditar de forma àgil i pràctica davant de terceres persones, el seu grau de discapacitat, a fi de facilitar l'accés als recursos i serveis vinculats a què tinguin dret a l'àmbit de Catalunya.\nÉs un document públic, personal i intransferible, que cal acompanyar amb el DNI o NIE. És vàlida per a tot el territori de Catalunya i amb un format únic per a totes les tipologies de discapacitat.\nÉs una targeta plastificada i editada per la Generalitat de Catalunya.\nPoden demanar la targeta acreditativa de la discapacitat totes aquelles persones que ja tinguin reconegut un grau de discapacitat a Catalunya igual o superior al 33%, o que hi hagin traslladat el seu expedient, ja sigui amb caràcter permanent o provisional. Cal tenir la residència habitual a Catalunya.\nTenir reconegut, i vigent, un grau de discapacitat de 33% o més\nTenir residència habitual a Catalunya\nTenir DNI/NIE vigent, menors d'edat inclosos\nOmpliu el full de sol·licitud i signeu-lo\nPresenteu la sol·licitud a qualsevol de les Oficines d'Atenció Ciutadana (OAC)\nDes de l'Oficina d'Atenció Ciutadana farem arribar la vostra sol·licitud a l'Institut Català d'Assistència i Serveis Socials (ICASS) de la Generalitat de Catalunya.\nLa targeta s'expedirà i es tramitarà a la persona titular sempre que aquesta compleixi tots els requisits establerts a l'Ordre de creació.\n3 mesos a partir de la data de presentació de la sol·licitud\nLa informació reproduïda en aquest tràmit prové del Catàleg de Serveis de la Generalitat de Catalunya (www.gencat.cat)\nSol·licitud de targeta acreditativa de la discapacitat\nPer a demanar la targeta no cal adjuntar documentació. Això sí, és molt important que la sol·licitud estigui correctament emplenada, hi hagin totes les dades i que estigui signada; en cas contrari, us hauran de fer un requeriment de documentació, amb l'endarreriment en el procés que això comporta.\nGeneralitat de Catalunya - Oficina d'Acció Ciutadana del Garraf-Vilanova i la Geltrú\nCarrer Forn del Vidre, 12\nTel. 938 157 159\nOficina d'Atenció Ciutadana (OAC) - Centre\nCarrer Nou, 12\nTel. 010 - 938114804\nOficina d'Atenció Ciutadana (OAC) de Garraf\nPlaça del Baró de Güell\n08871 - Sitges (Garraf)\nOficina d'Atenció Ciutadana (OAC) Les Botigues\nPasseig Maritim de les Botigues, 1\n08860 - Sitges (Les Botigues de Sitges)\nPer a ciutadans: Les prestacions socials i assistencials\nORDRE ASC/512/2009, de 18 de novembre, de la targeta acreditativa de la discapacitat. (DOGC núm. 5519 publicat el 03/12/2009)\nÚltima actualització: 01/02/2012


L’empitjorament de la pandèmia obliga a cancel·lar el Juga Juga\nTot i que tot just fa pocs dies que l’Ajuntament de Palafolls anunciava oficialment la programació del parc infantil de Nadal d’enguany, el nou escenari que presenta la Covid-19 i les noves restriccions ha obligat al consistori a suspendre l’activitat.\nTot plegat havia d’arrencar ja aquest proper dilluns 27 de desembre, però l’expansió de la pandèmia ha obligat a l’Ajuntament de Palafolls a prendre aquesta decisió.\nEl consistori afirma que ho fa “per responsabilitat”, tenint en compte que actualment hi ha una dotzena de grups de les escoles palafollenques confinats i també davant les noves restriccions aplicades, difícils de garantir, afirma el govern, amb el format plantejat del Juga Juga.\nSònia González, regidora d’Esports, ho ha explicat aquest matí a Ràdio Palafolls.\nMalgrat tot, González ha afirmat que el govern treballa ara per poder oferir una alternativa completament segura als participants.\nDe moment, el consistori avança que les activitats es farien amb cita prèvia i amb aforaments restringits, tot plegat amb l’objectiu de poder donar una opció lúdica als infants palafollencs que no podran gaudir del Juga Juga d’enguany.\nEl parc infantil de Nadal de Palafolls s’havia plantejat enguany amb el mateix format d’abans de la pandèmia, amb activitats pels més petits al Teatre i propostes pels infants més grans al Palauet, on algunes de les activitats s’havien d’instal·lar a l’exterior del pavelló.\nArticle anteriorLa pandèmia obliga a cancel·lar el concert de Sant Esteve\nArticle següentEnganxen grans fotografies antigues de Blanes a les persianes de locals buits


El Suprem dona la raó a l'Aragó i declara nul·la la venda de les 96 obres d'art de Sixena al MNAC i al Museu de Lleida - Diari de Girona\nEl Suprem dona la raó a l'Aragó i declara nul·la la venda de les 96 obres d'art de Sixena al MNAC i al Museu de Lleida\nacn | barcelona 14.01.2021 | 18:01\nEl Museu de Lleida i la comitiva de la Guàrdia Civil escortant el camió i la furgoneta amb les obres de Sixena per traslladar-les a l'Aragó, l'11 de desembre de 2017. Oriol Bosch/ACN\nEl Museu de Lleida i la comitiva de la Guàrdia Civil escortant el camió i la furgoneta amb les obres de Sixena per traslladar-les a l'Aragó, l'11 de desembre de 2017.\nLes obres d'art de Sixena del MNAC i el Museu de Lleida no tornaran a Catalunya. El Suprem ha desestimat els recursos de la Generalitat, el Museu Nacional d'Art de Catalunya (MNAC) i el Consorci del Museu de Lleida contra la sentència de l'Audiència Provincial d'Osca, en la qual es declarava nul·la la venda de les 96 obres d'art del Monestir de Sixena. En una sentència de més de 130 pàgines, el ple no considera vàlids els contractes de compravenda en entendre que la titular dels bens va ser una persona jurídica "diferent i independent de la que va actuar com a venedora". La sala Primera del Suprem reconeix també "l'especial complexitat jurídica del litigi", que justifica que no s'interposin costes en el procés.\nSegons el text, els diversos règims jurídics de protecció que es poden aplicar als contractes no determinen la nul·litat de la venda i "ni des del punt de vista canònic ni des de la perspectiva de dret civil els objectes venuts poden qualificar-se com a "bens fora de comerç", especifica el text.\nTot i que, segons la interlocutòria, els contractes de compravenda en litigi "van complir els requisits de la legislació canònica", no compleixen els "addicionals de la legislació civil". Concretament, el Suprem considera que l'Ordre del Monestir de Valldoreix no tenia facultat per disposar dels bens, ja que l'Ordre de Sixena era qui ostentava civilment la propietat de les obres. "No consta cap documentació formal i fefaent de l'acte o resolució canònica que resulti la fusió o integració en una única persona jurídica dels Monestirs de Sixena i Valldoreix", apunta la sala.\nEn aquest sentit, el Suprem confirma el criteri de l'Audiència d'Osca quan entén que la validesa de les vendes "des del punt de vista canònic no equival al civil". "El permís de la Santa Seu no pot equiparar-se, des del punt de vista jurídico-civil, a les autoritzacions administratives legalment exigibles", recull el document.\nDe fet, la interlocutòria recorda que els acords jurídics amb la Santa Seu de 1979, l'Estat reconeix la personalitat jurídica civil i la plena capacitat d'obrar que la legislació canònica atribueix a totes dues ordres religioses com a "monestirs autònoms", una modalitat de personalitat jurídica prevista en el codi de dret canònic. El Suprem també entén que l'acord inicial per al dipòsit "no genera interès propi per oposar-se a la restitució".\nEl Monestir de Sixena va pertànyer, fins al 1995, al Bisbat de Lleida. A partir d'aquell any, va passar a integrar-se a la nova diòcesis de Barbastre-Monsó, a l'Aragó. La titularitat, en la data dels contractes en litigi, corresponia a la Reial Ordre del Monestir de Sant Joan de Jerusalem de Sixena. El 1970, les religioses que integraven la comunitat de Sixena s'havien traslladat al Monestir de l'Ordre de Sant Joan de Jerusalem de Valldoreix (Vallès Occidental).\nEl 1972, la priora de Sixena va entregar la col·lecció d'objectes artístics del monestir aragonès "en qualitat de dipòsit per la seva custòdia" –segons recull la sentència- al Museu d'Art de Catalunya. Posteriorment, els anys 1983, 1992 i 1994, l'Ordre de Sant Joan de Jerusalem de Valldoreix, representat per la priora, va vendre a la Generalitat i al Museu Nacional d'Art de Catalunya una sèrie de lots, que són el nucli del litigi actual.\nEl jutjat de Primera Instància i l'Audiència d'Osca van estimar les demandes de l'Aragó, l'Ajuntament de Vilanova de Sixena i van declarar nul·les les compres i la propietat dels bens, en favor de l'Ordre de Sant Joan del Monestir de Sixena. També van acordar el reintegrament i el trasllat dels objectes a l'Aragó, com va acabar passant el 2016 i el 2017.\nLliurament de les obres a l'Aragó en dues fases\nLes obres de Sixena van sortir del Museu de Lleida l'11 de desembre del 2017 a mans d'agents de la Guàrdia Civil, sota l'empara del 155 i amb Íñigo Méndez de Vigo com a conseller de Cultura. Custodiats per tècnics del govern aragonès amb l'objectiu de requisar, per ordre judicial, 45 bens del Monestir de Sixena que l'equipament museístic del Segrià custodiava des de feia dècades. La comitiva va marxar 14 hores després, entre desenes de manifestats concentrats que protestaven a la porta del museu.\nUn any abans, el juliol del 2016, el Govern va autoritzar lliurar a l'Aragó les 53 obres del Monestir de Sixena dipositades al Museu Nacional d'Art de Catalunya, en compliment de l'execució provisional de la sentència.\nSant Joan les Fonts regularà els patrocinis d'activitats municipals de caire privat.\nÚltims dies per gastar els «Vals+» de Sant Joan les Fonts.


#foradelloc: #Diada-13, sí però no\nLa clau d’aquesta situació, al meu entendre, és que s’està confonent l’anècdota amb la categoria. La cadena humana (que no és pas anecdòtica) no és el procés ni del dret a decidir ni de la independència de Catalunya, és una acció més declaradament decantada cap a aquest segon final del procés. Però a hores d’ara no deixa de ser un dels finals possibles. És en la mateixa essència del concepte democràtic del dret a decidir on s’ha de trobar el mínim comú denominador d’unes forces polítiques que, una altra vegada, es veuen sobrepassades per l’acció al carrer i no saben com actuar. I aquest mínim comú denominador es demostra al Parlament, en els posicionaments polítics diaris i no només sortint en una foto petita al costat d'una giga-foto de centenars de milers de persones unint part del país.\nEm sembla lògic que partits polítics que no tenen la independència en el seu ideari no participin a la convocatòria de l’ANC. I això no diu res en contra dels seus esforços perquè Catalunya es pugui pronunciar sobre el seu futur en una consulta. Aquells que dubten són víctimes d’una deliberada confusió dels termes “dret a decidir”, “sobirania” i “independència”, que fins ara els hi anava bé per nedar, guardar la roba i no perdre el tiquet de la piscina. No ser-hi a la cadena humana no obliga a anar contra ella.\nPer una banda, Convergència Democràtica de Catalunya i Esquerra Republicana de Catalunya posen la carn a la graella, cada un amb la seva modulació específica, confiats en un èxit de participació que refermi les seves apostes estratègiques en un temps ben definit com de transició política. A l’altre costat, Partit Popular i Ciutadans treballen de valent en l’intent de desinflar el que anomenen manipulat soufflé independentista.\nAquests quatre ho tenen clar: una entitat privada convoca una mobilització independentista i estan a favor o en contra. O es posen al costat o li fan front.\nEspectacular portada del Periódico de l'any passat\nEls altres? S’agafen al concepte del Dret a Decidir com a un clau roent, naveguen davant la incertesa de no saber què és millor per als seus interessos tàctics, i s’escuden en arguments força complicats per defensar el seu sí però no o no però sí...\nUnió Democràtica de Catalunya pretén fer valdre el pes d’un Josep Antoni Duran i Lleida com a pont de connexió amb el Gobierno de Madrid “para lo que pueda pasar” sense estirar massa la corda. Així, com a partit polític no hi participa, ells són confederals, però una part de la seva militància i quadres es deixaran veure.\nEl Partit dels Socialistes de Catalunya... Ostres! És que no sé quina cosa original poder dir... Diguem-ne que estan dividits entre un Pere Navarro que vol fer pagar l’ANC les hores extres dels Mossos d’Esquadra i un Àngel Ros que demana un racó sense estelades per poder anar a entrellaçar les mans amb un grapat de federalistes. Com a partit no hi van, estan en contra però donen llibertat els militants que ho vulguin per participar. Estan a favor del dret a decidir, però encara és hora que decideixin què han de decidir quan es decideixi si han de decidir alguna cosa...\nIniciativa per Catalunya està en una fase semblant a la dels socialistes, no es pensin, però sense tensions internes ni innecessaris espectacles mediàtics de cara a la galeria donat que es situen prudentment en el punt d’intersecció de tots els finals possibles. Al seu dia es van saber posar en la foto d’inici de Legislatura juntament amb CiU i ERC per liderar aquests temps incerts sense amagar que no són independentistes. Tampoc no han decidit què decidiran, però treballen per a que el resultat final ja els vagi bé. Posant pel davant la bandera de la reivindicació social tenen garantit el seu espai en una futura Catalunya independent, federada, confederada, autonòmica o assimilada.\nFinalment, la Candidatura d’Unitat Popular actúa per elevació. Volen la independència dels Països Catalans, no només d’una part, i no la volen dins la Unió Europea, però igualment es mostren en desacord amb l’actual statu quo autonomista vingut a menys. A hores d’ara, intueixo que haurà cupaires a la cadena humana i cupaires en les seves manifestacions pròpies. [Afegit després de publicat: A la cadena de l'ANC participaran els tres diputats al Parlament, mentre els militants estan convocats a encerclar La Caixa, la seva pròpia cadena... El que deia!]\nA partir d’aquí, no s’estranyin que el mateix Onze de Setembre per la nit sentim de tot... Algunes coses ja les puc avançar, eh! Populars, Ciutadans, i molt probablement l’aparell del PSC posaran l’accent en què, tots sumats, la cadena humana no la conformen els milions de catalans i catalanes que varem donar per bons que van sortir al carrer l’any passat. CDC i ERC rivalitzaran sobre si cal convocar ja la consulta o esperar una mica més, Unió i ICV es felicitaran pel poder de convocatòria de la societat civil i la CUP procurarà que de les seves mobilitzacions en parli algú.\nNomés confio en què, al igual que al 2012, cap incident, per petit que sigui, serveixi d’excusa per presentar com una bretolada la que té pinta que serà una magnífica expressió de la voluntat popular catalana, que vol decidir el seu futur com a nació democràticament a les urnes. Fins ara, altres han decidit i, des de fa 300 anys, ho han fet a la contra. Tampoc no es podrà evitar una foto de portada a Madrid que dóni la impressió contrària.\nSi al 2012 la Diada va provocar unes eleccions avançades al Parlament de Catalunya, enguany només pot aspirar a definir una data per a la consulta. Això sí, i demostrar que no estem davant una simple moda que es canvia amb una oferta de nou finançament autonòmic!\nJo, en tot cas, estaré enllaçat per la independència a través d’una original iniciativa d’unes joves blocaires que permet que ens donem la mà virtual durant la Diada. Encara hi sou a temps per sumar-vos aquí: http://cadenablogs-11setembre2013.blogspot.com/\nPublicado por Ignasi Calvo en 10:38\nCarme Rosanas 7 de setembre de 2013, a les 19:11\nGràcies per això de joves... que no en som tant.\nM'ha agradat llegir el teu article, i passi el que passi i sigui com sigui jo m'enllaçaré als dos llocs, la cadena de mans i a la de blogs.\nEns trobem a partir de dilluns als blogs i ens "veiem" dimecres. Gràcies per la difusió!!!\nIgnasi Calvo 8 de setembre de 2013, a les 13:00\nVinga, vinga, que la joventut no la marca el DNI... Gràcies per coemntar!\nPaper, roba i tisores 11 de setembre de 2013, a les 12:02\nNosaltres també ens hem afegit a la cadena virtual.


Antoni Vives accepta dos anys de presó pel cas Barcelona Regional | betevé\nAntoni Vives accepta dos anys de presó pel cas Barcelona Regional\nEn acceptar la condemna, l'exregidor de CiU ha admès que va contractar un alcalde a l'agència municipal durant tres anys sense que hi fes cap feina\nRedacció | dimecres, 27 de gener del 2021, a les 23.15\nL’exregidor de CiU a l’Ajuntament de Barcelona Antoni Vives ha acceptat dos anys de presó i inhabilitació pel cas Barcelona Regional. A Vives, que va ser tinent d’alcalde d’Hàbitat Urbà en el govern de Xavier Trias, se l’acusa de simular un contracte a l’exalcalde de Cervelló Jesús Arévalo quan presidia Barcelona Regional. L’exregidor, però, no entrarà a presó i se li commutarà la pena per un curs d’ètica pública. A més, ha acceptat una multa de 5.400 euros.\nEn el judici que s’ha celebrat aquest dimecres a l’Audiència de Barcelona, Antoni Vives, ha acceptat la pena de conformitat amb la fiscalia, que inicialment li demanava cinc anys de presó. Al judici hi havia també els altres dos acusats, Jesús Arévalo i Guillermo Müller, exdirector general de Barcelona Regional, que tenia competències en la contractació laboral. En acceptar la condemna, Vives ha admès que entre els anys 2012 i 2015 va contractar Arévalo (militant d’Unió) “de comú acord amb el seu amic (Müller)“ per “completar la remuneració” que tenia com a alcalde, ja que cobrava més en la feina anterior com a arquitecte.\nMalgrat el contracte, Arévalo no va treballar mai a Barcelona Regional, no hi tenia cap despatx ni consta que hi anés. Durant els anys en què va ser contractat, va percebre 155.067 euros, quantitat que els tres acusats hauran de retornar a Barcelona Regional en concepte d’indemnització conjunta i solidària. L’exalcalde de Cervelló haurà de pagar també una multa de 5.400 euros i Müller, de 3.600 euros. En declaracions a Europa Press, després del judici, fonts de la defensa de Vives han destacat que l’exregidor “no es va enriquir” amb el fals contracte.\nSanz: “A l’Ajuntament no hi haurà males pràctiques”\nEn una piulada, la tinenta d’alcalde d’Urbanisme, Janet Sanz, ha explicat que el govern municipal d’Ada Colau va prometre “fer net de corrupció i males pràctiques” al consistori i que va investigar i denunciar els fets de Vives a la fiscalia. De totes les irregularitats denunciades, però, finalment el judici s’ha centrat només en el contracte simulat. En declaracions a betevé, Sanz ha expressat el compromís amb la transparència “perquè ens hi va la credibilitat”. “A l’Ajuntament no hi haurà males pràctiques”, ha assegurat.\n— Ajuntament de Barcelona — Antoni Vives — Janet Sanz\nEls partits apel·len a la responsabilitat per anar a actes de campanya\nIceta i Darias prenen posessió com a ministres de Política Territorial i Sanitat


El Peguera fa 90 anys reunint els físics Xavier Obradors i Ignasi Ribas - Regió7 :: El Diari de la Catalunya Central\nEl Peguera fa 90 anys reunint els físics Xavier Obradors i Ignasi Ribas\nAquest dijous tindrà lloc l'acte «Diàleg entre dos físics; de la nanociència a l'espai»\ngemma camps manresa 24.10.2017 | 23:42\n«Diàleg entre dos físics; de la nanociència a l'espai». És l'enunciat de la conversa que mantindran aquest dijous, a les 8 del vespre, a l'aula magna de l'institut Lluís de Peguera, els físics manresans Xavier Obradors i Ignasi Ribas, que són, a més a més, exalumnes del degà institut manresà.\nEl Peguera celebra enguany el seu 90è aniversari i, per aquest motiu, es va crear una comissió integrada per professorat, famílies, alumnes i exalumnes que ha organitzat un ampli programa d'actes per celebrar-ho. Un dels centrals serà la inauguració del curs escolar 2017-2018 de dijous, que és oberta a tothom qui hi vulgui assistir i inclourà una actuació musical i l'homenatge a persones de més de 90 anys que han tingut relació amb l'institut.\nXavier Obradors és el director de l'Institut de Ciència de Materials de Barcelona del Centre Superior d'Investigacions Científiques. Per part seva, l'astrofísic Ignasi Ribas va ser nomenat el juny passat director de l'Institut d'Estudis Espacials de Catalunya.\nL'univers i la nanotecnologia es fusionen.\nEl manresà Obradors i el berguedà Torner, a l'índex d'excel·lència de la revista Nature.\nLideratge manresà en superconductivitat a nivell europeu.


Home / Productes / Productes / En família!\nSKU: 9788492696727 Categories: Infantil, Llibreria, Llibres\nEn Biel de vegades es baralla amb la Lisa, la seva germana. La Mia no té germans, però ho té tot repetit des que els seus pares es van separar. En Jonàs té un mig germà i un tres quarts de pare, que s’estima amb bogeria. La Carla i en Max tenen dues mares i dos pares. La Júlia està trista des que va morir la seva mare i no vol tenir cap altra mare. La Paula celebra el dia del seu l’aniversari i el dia en què va arribar a casa dels pares adoptius.\nTots tenen una cosa en comú: cadascú forma part d’una família, i cada família és única i irrepetible.\nAlexandra Maxeiner, va néixer el 1971 a Alemanya. Va estudiar arts escèniques, cinema i etnologia a París i Magúncia. Treballa com a autora des de 2002 i ha escrit guions per a programes de televisió infantil, comèdies radiofòniques, programes de cabaret i obres de teatre.


L'organisme es dona quatre setmanes per buscar dates i formats alternatius\n3 min. Barcelona 22/03/2020 19:34\n651x366 La flama olímpica ja havia arribat al Japó / KIMIMASA MAYAMA / EFE La flama olímpica ja havia arribat al Japó / KIMIMASA MAYAMA / EFE\nEl Comitè Olímpic Internacional està treballant per posposar els Jocs Olímpics de Tòquio. L'organisme, que fins ara s'havia mostrat reticent a canviar la data de la cita, comença a cedir a les pressions internacionals d'esportistes i federacions, que demanaven que s'ajornés per les dificultats que tenen els esportistes per entrenar-se a causa de les restriccions del Covid-19. La decisió encara no és ferma, però sembla més que probable després de la reunió d'urgència del comitè executiu del COI, celebrada aquest mateix diumenge.\nEn un comunicat, l'organisme explica que "està treballant en un escenari alternatiu" i s'ha donat quatre setmanes per estudiar la data dels nous Jocs, que o bé podrien ser pels volts de Nadal d'aquest mateix 2020 o bé a l'estiu del 2021. També decidirà si manté el calendari de competicions o hi fa alguna modificació. També deixa oberta la porta a seguir amb els plans inicials, o sigui, que la cerimònia inaugural sigui el 24 de juliol, tot i que les opcions són mínimes.\nEl COI es dona quatre setmanes per anunciar les noves dates\nL'organisme que presideix Thomas Bach espera un miracle. Al·lega que a l'estiu la situació serà diferent i molt probablement ja s'haurà controlat la pandèmia del coronavirus. "A falta de quatre mesos, no hi ha motius per prendre una decisió dràstica com aquesta", havia assegurat aquesta setmana. En el comunicat, a més, justifica que amb un canvi de dates no es poden garantir que se celebrin totes les proves, ja que algunes instal·lacions ja no estaran disponibles, i que també pot haver-hi problemes d'allotjament per a esportistes, entrenadors, àrbitres i aficionats. Però, més enllà d'això, també reconeix l'escalada de casos de Covid-19 al món i les dificultats que tenen una gran majoria d'esportistes per poder entrenar-se de cara a la cita.\nEls Estats Units, clau\nFins ara havien sigut atletes a títol individual els que demanaven que s'ajornessin els Jocs, veus que no feien ni fred ni calor per al COI. La situació, però, canviava dijous al vespre (de matinada a Catalunya), quan la Federació de Natació dels Estats Units va demanar formalment que es posposés la cita olímpica. Hores després, el Comitè Olímpic nord-americà amenaçava amb no permetre que cap esportista viatgés al Japó "si no es garantia la màxima seguretat" per a ells.\nQue una potència esportiva com els Estats Units fes aquest anunci significava un torpede a la línia de flotació del COI. I, com si fossin fitxes de dòmino, moltes altres federacions s'afegien formalment a la petició. A Espanya, ho feien les de futbol, patinatge, atletisme, natació i triatló.\nTambé a Tòquio, l'opinió pública començava a estar en contra d'uns Jocs Olímpics que havien de ser els més cars i espectaculars de la història, amb una inversió que superava els 11.000 milions d'euros. La crisi i les restriccions derivades del Covid-19 havien canviat l'escala de prioritats dels japonesos, que començaven a pensar que el millor seria suspendre temporalment la prova i celebrar-la uns mesos més tard.\nBach, tot i mostrar-se reticent a fer canvis, ja havia explicat en una entrevista a The New York Times que el COI deixava la porta oberta a estudiar el cas en funció de l'evolució de la pandèmia. Mentrestant, però, seguien els preparatius i la flama olímpica arribava al Japó. Això sí, sense les tradicionals cerimònies de benvinguda i amb un recorregut pel país sense aglomeracions pel risc de contagi.\nSi es confirma, serà la quarta vegada que els Jocs Olímpics s'han de cancel·lar, i la primera per un motiu no bèl·lic. Les tres anteriors havien estat per les Guerres Mundials (1916, 1940 i 1944).


Taradell Bloc: El sopar dels 25 anys de ioga a Taradell serveix per homenatjar Dolors Vivet\nL'organització, des del menjar a l'ornamentació de la sala amb rams de flors seques i un 25 gegant amb espelmes, va córrer a càrrec de comissions formades pels propis alumnes.\nDesprés del sopar, es van bufar les espelmes d'un 25 de xocolata i es va poder escoltar un concert de bols tibetans. Després del brindis va haver-hi els parlaments de la regidora d'Ensenyament, Rosa Papell, de l'alcalde de Taradell, Lluís Verdaguer, d'un representant dels exalumnes, de representants dels alumnes actuals i de la pròpia Dolors Vivet, que va agraïr la festa a tothom.\nLa vetllada va acabar amb una actuació sorpresa de l'Esbart Sant Genís, amb el muntatge "Festa Major de 1900". Els dansaires van convidar a l'homenatjada i d'altres assistents a participar en la dansa.


Els CDR tallen ara l'A-2 a Alcarràs en sentit Barcelona - Teleponent\nInici Societat Els CDR tallen ara l’A-2 a Alcarràs en sentit Barcelona\nEls CDR tallen ara l’A-2 a Alcarràs en sentit Barcelona\nEs registren retencions de mig quilòmetre en aquest punt de l'autovia\nFOTO: CDR Lleida\nEls CDR han tallat també l’A-2 a l’altura d’Alcarràs (Segrià) en sentit Barcelona.\nSegons el Servei català de Trànsit, el tall s’ha produït al voltant d’un quart d’onze del matí i es registren retencions de mig quilòmetre en aquest punt de l’autovia. Els CDR, que durant aquest matí ja han tallat l’AP-7 a Figueres i l’N-340 a Alcanar, protesten per l’empresonament de diputats, exdiputats i exmembres del Govern.\nA primera hora del matí, també havien tallat el trànsit d’entrada a Barcelona per la Diagonal i la Meridiana, una acció que ha durat aproximadament una hora.\nArticle anteriorL’Aleix va resultar ferit per un cop de porra al cap per un Mosso no indentificat\nArticle següentEl CDR talla l’A-2 a Soses en sentit Barcelona però no hi queden vehicles atrapats


D’aquesta manera “complim amb la nostra obligació de donar una nova oportunitat, d’una manera professional, amb un pla de feina i amb unes infraestructures que ho facilitin, a tots que els que ho necessitin”.\nEn aquest sentit, el servei s’ha dissenyat diferenciant per planta el tipus d’atenció que s’hi ofereix. Aquesta infraestructura s’adequa al que ha de ser per el perfil de persona al que va destinat, un lloc d’estada temporal, però que al mateix temps ofereix unes grans millores en les condicions d’estada i d’atenció personal.\nPer aquest motiu, l’edifici disposarà de planta baixa i quatre plantes. La planta baixa és on es situarà l’assistència diürna amb despatxos, bugaderia i dutxes.\nA la primera planta es situa el Centre de Dia, el menjador i una cuina completament equipada, espai que també oferirà la possibilitat de ser utilitzat per desenvolupar-hi activitats. Es un espai dissenyat per treballar l’autonomia i auto gestió que es busca en el nou servei. Aquest és un aspecte diferencia amb respecte a l’actual ubicació del CAM. També acollirà el telecentre amb el material i equipament necessari pensant en que quasi bé la totalitat de la recerca de feina avui en dia es fa per internet, pel què creiem que des del Servei hem de posar totes les eines necessàries per a que les persones que es troben immerses en un pla de feina al centre, disposin de les eines necessàries i adaptades al món actual per assolir la seva reinserció laboral en el termini de temps més breu possible.\nPel que fa a les habitacions, cap d’elles serà de més de dues persones\nestaran distribuïdes de la següent forma:\n2 habitacions individuals per a persones amb diversitat funcional, aquestes habitacions tindran bany i dutxa adaptats dins l’habitació.\n12 habitacions que poden ser individuals o dobles, escriptoris (que aquests o seran individuals o seran dobles, depenent del disseny de l’habitació).\n5 individuals. Una d’aquestes habitacions, és la que es pot convertir en doble en cas de necessitat del servei.\nTotes elles equipades amb armaris i escriptoris individualitzats\nTambé hi haurà un espai a l’aire lliure amb totes les garanties, espai que també dóna moltes possibilitats per seguir amb la filosofia d’aquesta primera planta que és aquesta filosofia de l’autogestió, on també s’hi podran desenvolupar activitats individuals o grupals segons les línies de treball que s’estableixin amb les persones que en faran us. Per exemple hi podrà haver horts urbans, plantes, tot això es treballarà conjuntament i en consonància amb els interessos dels usuaris.\nPer la seva banda, la regidora d’urbanisme de l’Ajuntament d’Eivissa, Elena Lopez, ha explicat que serà un edifici de nova construcció que tindrà la entrada per el carrer de Abad i Lasierra, amb quatre plantes d’alçada i 896 metres quadrats construïts.\nEl procés a seguir ara és primer l'enderrocament de l’edifici actual. Aquest enderrocament sortirà a licitació per 99.776,52€.\nUna vegada s’acabi de treballar l'avantprojecte, i aquest sigui definitiu, es farà el concurs del projecte i construcció del nou Servei d'Acollida Municipal. El cost està estimat en 1,4 milions d'euros aproximadament.\nLópez ha dit que “aquest és un equipament de futur i adaptat a les necessitats tècniques que es recomana per un centre com el que feim, un equipament model a la ciutat d'Eivissa”.\n· Avant-projecte Alberg Municipal


Sic transit gloria mundi - Levante-EMV\n19·03·20 | 21:03\nQue vol dir: Així passa la glòria del món. O també podríem dir: la glòria, la vanitat i els diners no duren sempre, ja que passen i s'acaben. Per això, ¿de què serveix guanyar més i més diners d'una manera fraudulenta si després, com ha dit el papa, en un enterrament mai no veiem un camió de mudances? Si cap persona no s'emporta res a l'altre mon, ¿de què serveixen les trampes, les mentides i el joc brut, per a enriquir-se?\nAixò deuen pensar els polítics i empresaris que s'enfronten al judici a l'Audiència Nacional per la visita del papa Benet XVI, en el marc del V Encontre Mundial de les Famílies que va tindre lloc el juliol de 2006 a València. I és que del 9 de març al 4 de juny tindrà lloc aquest judici, per l'espoli i la malversació de diners que van fer alguns polítics valencians. Tot el que es van embutxacar i la glòria i la fama que van tindre en aquell moment, poden resumir-se en aquesta frase: Sic transit gloria mundi. I és que malgrat la glòria del passat, quan aquests polítics feien i desfeien al seu gust i administraven despòticament el poder (ignorant les víctimes de l'accident del metro), hui són sospitosos de frau i d'enriquir-se il—lícitament. I per això seran jutjats 23 persones (i 13 empreses) entre elles Francisco Correa, que s'enfronta a una petició de 38 anys de presó, Álvaro Pérez, amb 37 i també Pedro Garcia, exdirector de RTVV o Juan Cotino, expresident de les Corts Valencianes.\nÉs una vergonya que aquestes persones utilitzaren la visita del papa, per enriquir-se amb la contractació per les prestacions dels serveis i subministres en el marc del V Encontre Mundial de les Famílies.\nLa Bíblia denuncia el frau, el suborn i la idolatria dels diners, que és el que van fer (segons el judici que té lloc a l'Audiència Nacional) els qui ara estan acusats. Així el primer llibre de Samuel denuncia l'actitud immoral dels dos jutges, Joel i Abies, fills de Samuel, que "es deixaven corrompre per afany de diners" (1S 8:3). I és que en compte d'imitar el bon exemple de son pare, Samuel, el jutge just, els seus dos fills "no seguien el seu mateix camí", i com a jutges perversos i corromputs, "acceptaven presents i falsejaven la justícia". És el que hem vist al País Valencià des de fa anys. Al País Valencià i també a Catalunya amb els casos Pujol Ferrusola o Millet, a Madrid amb el cas Púnica, a Andalusia amb els Eros, a Mallorca amb el cas Matas...\nAl País Valencià la corrupció s'ha manifestat de manera fefaent en els casos Brugal, Emarsa, Canal 9, Cooperació, Terra Mítica, Carlos Fabra, Francisco Martínez, Ivam, Acuamed, Fórmula 1, Gürtel, Nóos, Ciegsa, Cacsa, Avialsa, Ritaleaks, el cas Taula o els afers tèrbols relacionats amb la visita del papa Benet XVI a València, que serà l'objecte del judici que començarà en uns dies.\nSón els regals de rellotges Ròlex, de 18000 euros i Nautilius, de 19000 o els anells d'or blanc de 64 quirats. Són les comissions (3%?) o els xecs d'Avialsa relacionats amb el qui va organitzar les caceres de l'exconseller Serafín Castellano. Són els sobrecostos de milions d'euros en col—legis, les factures falses, els 300000 euros en dinars amb mariscades d'ostres a càrrec dels ciutadans, i estades a 771 euros en una habitació de l'hotel Gallery Art de Florència. Són els regals o els milers d'euros cobrats per comissions en un PAI. Són els condemnats i ja empresonats, Carlos Fabra, que va ser President de la Diputació de Castelló de la Plana, el superconseller Rafael Blasco, o l'exalcalde de Torrevella, Pedro Hernandez Mateo.... És el cas escandalós de nou regidors del PP de l'Ajuntament de València (de l'anterior legislatura) imputats o la Sra. Milagrosa Martínez, expresidenta de les Corts Valencianes, o els exdiputats Vicente Rambla o Ricardo Costa. És el blanqueig de diners, la prevaricació i els suborns i la malversació que afecta a regidors, exregidors, assessors i militants del PP....\nDavant dels escàndols de corrupció, el Secretari d'Estat del Vaticà, Pietro Parolin, instava l'Església mexicana a "alçar la seua veu contra la corrupció", que no és sinó la idolatria dels diners. I a Mèxic, el 13 de febrer del 2016 a la basílica de la Mare de Déu de Guadalupe, el papa Francesc deia: "El santuari de Déu no són els diners sinó la vida dels seus fills, especialment dels jóvens sense futur i dels ancians oblidats en tants racons". Amb valentia, el papa continuava així: "El santuari de Déu són les famílies que necessiten dels mínims necessaris per a poder construir-se i alçar-se. El santuari de Déu és el rostre d'aquells que ixen als nostres camins". Quants milions espoliats, fa anys, per alguns polítics del País Valencià i quantes famílies que no poden arribar a finals de mes. I ells, amb mariscades i suborns!\nEl 13 de febrer del 2016 a la catedral de la ciutat de Mèxic, el papa demanava als bisbes mexicans que tingueren "coratge profètic" per acabar amb el narcotràfic i amb la corrupció. I els recordava (també hi havia present el cardenal Cañizares que acompanyà el papa en aquest viatge), que a l'Església, (que no necessita prínceps sinó testimonis del Senyor) no hem de tindre "por a la transparència". Un dia després, el 14 de febrer, a Ecatepec, el papa denuncià amb valentia una pràctica ben freqüent entre molts polítics del País Valencià: "No es pot tindre pa, a base de la suor de l'altre". I per això Francesc denuncià les "injustícies que atempten directament contra el somni de Déu". Amb paraules clares, el papa s'escandalitzava d'aquells que "prenen els béns dels altres, que han estat donats a tots, per utilitzar-los només ells".\nLa corrupció, amb el suborn i el frau, les mentides i la idolatria dels diners, porten els corruptes a la buidor més absoluta i efímera, entre d'altres coses, perquè ningú no s'emporta res amb ell quan el porten al cementeri.\nMalgrat que tant el Deuteronomi com el Levític o els profetes prohibeixen robar, han estat molts els polítics que, d'una manera indecent, han saquejat els béns públics dels valencians per enriquir-se, aprofitant-se i robant als pobres i a les viudes. Aquests són, com diu Jesús, "com sepulcres emblanquinats, que per fora es veuen bonics, però per dins són plens d'ossos". I Jesús afegia denunciant aquells (i aquests) escribes i fariseus: "Així també vosaltres, per fora sembleu gent de bé als ulls dels hòmens, però per dins sou plens d'hipocresia i de maldat" (Mt 23:27-18). Per això el papa Francesc ens exhorta a elegir entre "la lògica de la corrupció i de l'avarícia, que s'infiltra pertot arreu, i la de l'honestedat".\nEls senyors Eduardo Zaplana, Juan Cotino, Alfonso Grau, Jose Luis Olivas, Pedro García (director de RTVV), o el rei Joan Carles, investigat a Suïssa, i tants altres que estaven a dalt de tot fa uns anys, ara deuen pensar: Sic transit gloria mundi, ja que al final, malgrat els diners que han pogut aconseguir, res no s'emportaran a l'altre món. I a més, el poder que tenien, i del qual se n'aprofitaven, s'ha esfumat.


El tancament del trànsit del carrer Sant Tomàs de Benicàssim es prolonga fins a octubre\nL'Ajuntament va assumir aquesta mesura per a garantir la seguretat ciutadana davant la pandèmia\nL'equip de govern de Benicàssim va tractar diversos assumptes importants sobre el municipi en la celebració d'una junta local.\nEl regidor de Seguretat de l'Ajuntament, Javier Alonso, va anunciar que el tancament del trànsit del carrer Sant Tomàs i de l'avinguda Castelló durant les nits dels caps de setmana continuarà durant tot el mes de setembre i fins al pont d'octubre, encara que es realitzarà a partir dels divendres, no dels dijous.\nAquest procés de conversió en zona de vianants, que s'ha dut a terme durant tota la temporada estival, ha sigut un èxit a ulls de l'alcaldessa Susana Marqués, ja que «el tancament d'aquests dos vials ha permés ampliar l'espai per als vianants, afavorint el compliment de les mesures de distància i de seguretat per a evitar la propagació de la covid-19».\nEls edils també han volgut ressaltar la importància d'aquesta mesura en relació amb la prosperitat econòmica de l'hostaleria, ja que "els locals de la zona tenen la possibilitat d'ampliar les seues terrasses, la qual cosa comporta la reactivació del sector", va detallar l'alcaldessa.\nDe la junta també es van extraure dades sobre el balanç de denúncies interposades per no complir la normativa sanitària per a la prevenció de la covid-19. En els mesos de juliol i agost el total de denúncies ha sigut de 306, la major part d'elles concentrades en la zona del passeig marítim i a les platges.\nBenicàssim denúncies Junta de Govern Local urbanisme


Coincideixen els errors més freqüents en dels estudiants de llengua anglesa amb les diferències bàsiques entre la llengua materna i la segona llengua? Anàlisi d'errors com a eina per a millorar la metodologia aplicada a les aules\ndc.contributor.author Planells Torres, Irene\ndc.description.abstract [cat] El següent treball es fa un anàlisi dels errors més freqüents dels alumnes de 4t de la ESO a l'hora de redactar en llengua anglesa per tal de comprovar si aconsegueixen bons resultats o si mostren massa influència de la llengua materna. Es considera l'existència d'una Gramàtica Universal seguint el model de gramàtica generativista de Chomsky i es té en compte la diferència que mostren diversos autors com White (2000) , Hurtado (1992) o Llopis (2009) entre ensenyament i aprenentatge. Així, després de l'anàlisi s'arriben a les conclusions que els alumnes efectivament estan condicionats per la primera llengua, cosa que demostra que no han adquirit bé la segona llegua. Finalment es fa una reflexió sobre la metodologia empleada a l'aula i es parla de les possibles aplicacions per a la pràctica fent ús de l'error com a eina per a millorar. ca\ndc.title Coincideixen els errors més freqüents en dels estudiants de llengua anglesa amb les diferències bàsiques entre la llengua materna i la segona llengua? Anàlisi d'errors com a eina per a millorar la metodologia aplicada a les aules ca\nName: Planells_Torres_I ...


NO CONFESSAR-NOS AMB EL MIRALL\nJorge Mario Bergoglio tenia 17 anys. Era el 21 de setembre de 1953 quan va entrar a la seva parròquia de Buenos Aires. Va acudir al confessionari, on el va atendre el pare Carlos Duarte. Era un sacerdot originari de Corrientes que passava uns dies a la capital on li feien un tractament contra la leucèmia, de la qual va morir l’any següent.\nEl Papa recorda aquell moment: «Em vaig sentir acollit per la misericòrdia de Déu confessant-me amb ell.» Era la festa de sant Mateu, i com l’apòstol a qui Jesucrist va cridar dient-li «segueix-me», el jove Bergoglio va sentir que Jesús l’havia sortit a trobar i ja es quedaria amb ell per sempre.\nLa confessió forma part de la manera com podem rebre la indulgència de l’Any Jubilar de la Misericòrdia: visitant una església assenyalada per al jubileu, realitzant un acte de fe, resant una oració pel Papa i rebent els sagraments de la reconciliació i l’eucaristia.\nEn la seva conversa amb Andrea Tornielli, publicada sota el títol El nom de Déu és misericòrdia, el papa Francesc respon la pregunta de si no seria suficient penedir-se dels pecats i demanar perdó a Déu sense necessitat del sacerdot com a intermediari. Després de recordar que els bisbes i sacerdots són instruments de la misericòrdia divina i que actuen in persona Christi, diu: «Som éssers socials. Si tu no ets capaç de parlar dels teus errors amb el teu germà, tingues per segur que no seràs capaç de parlar tampoc amb Déu i acabaràs la confessió amb el mirall. […] Confessar-se amb un sacerdot és posar-se en mans d’un altre que en aquest moment actua en nom i per compte de Jesús.»\nPer a això és necessària la humilitat, primer per reconèixer-se pecador, i després per no preocupar-se per «quedar malament», cosa que no passa, ja que tots som pecadors i el que Déu aprecia en nosaltres és la sinceritat. El sacerdot —diu el Papa— no està per condemnar, sinó per permetre l’encontre amb aquest amor visceral que és la misericòrdia de Déu.\nFa més de mig segle Pius XII ja va dir que el drama de la nostra època és haver perdut el sentit del pecat. L’altre drama seria, i va en paral·lel a l’anterior, haver perdut la consciència de la misericòrdia de Déu, que com un pare bo ens espera com al fill pròdig de la paràbola evangèlica, atalaiant l’horitzó cada dia esperant la nostra tornada.


Edificio de Servicios del Complejo Turístico Politur - Arquitectura Catalana .Cat\nEdificio de Servicios del Complejo Turístico Politur\nAv. Politur s/n\nMarquesina del Complex Turístic Politur\nL'edifici es troba situat a l'entrada del Complex Turístic Politur i engloba una sèrie de serveis molt variats d'atenció al públic: centre d'informació, supermercat, magatzem general, oficines de venda, administració, oficina tècnica i aparcament. Amb l'objectiu de funcionar com a reclam publicitari per a la venda de parcel·les s'ha afegit un element espectacular completament diferenciat de la resta de l'edifici. Aquest reclam està format per un sistema de làmines de formigó armat que generen un gran paraigua triangular que es divideix en quatre triangles equilàters. El triangle central dibuixa un buit retallat i cada un dels tres triangles restants ve definit per tres paraboloides hiperbòlics de 8cm de gruix. Aquests tres triangles estan recolzats sobre tres pilars de formigó armat que reben un sistema de tensors a la part superior per suportar la coberta. Els pilars porten incorporats els focus que il·luminen la coberta per sota. La resta de l'edifici està resolt amb estructura d'acer per a diferenciar-se totalment del paraigua publicitari i sobre la coberta es desenvolupa l'aparcament. L'espai buit que queda entre el paraigua i la coberta emmarca el conjunt de la urbanització.